钦定古今图书集成/明伦汇编/氏族典/第091卷 > 《凌迪知万姓统谱》 > 瞿景淳
## 钦定古今图书集成/明伦汇编/氏族典/第091卷 > 《凌迪知万姓统谱》 > 瞿景淳

按《明外史瞿景淳传》：“景淳，字师道，常熟人。八岁能属
文。嘉靖二十三年，举会试第一，殿试第二，授编修，迁
侍读，请急归。江南久苦倭，总督胡宗宪师未捷，景淳
还京，谒大学士严嵩，嵩语之曰：‘倭旦夕且平，胡总督
才足办，南中人短之，何也’？景淳正色曰：‘相公遥度之
耳’。景淳自南来，目睹倭患，胡君坐拥十万师，南中人
不得一安枕卧。相公不欲闻，谁为言者？”嵩愕然谢之。
历侍读学士，掌院事。改太常卿，领南京祭酒事，就迁
吏部右侍郎。隆庆元年召为礼部左侍郎。用总校《永
乐大典》劳，兼翰林学士。支二品俸，侍经筵，修《嘉靖实
录》。疾作，累疏乞骸骨归。逾年卒。赠礼部尚书，谥文懿。